Rikors ippreżentat fid-19 ta’ Mejju 2021 – Puigdemont i Casamajó et vs Il-Parlament
(Kawża T-272/21)
Lingwa tal-kawża: l-Ingliż
Partijiet
Rikorrenti: Carles Puigdemont i Casamajó (Waterloo, il-Belġju), Antoni Comín i Oliveres (Waterloo), Clara Ponsatí i Obiols (Waterloo) (rappreżentanti: P. Bekaert, J. Costa i Rosselló, G. Boye u S. Bekaert, avukati)
Konvenut: Il-Parlament Ewropew
Talbiet
Ir-rikorrenti jitolbu li l-Qorti Ġenerali jogħġobha:
tannulla d-deċiżjonijiet tal-Parlament Ewropew tad-9 ta’ Marzu 2021 dwar it-talba għat-tneħħija tal-immunità ta’ Carles Puigdemont i Casamajó (P9_TA(2021)0059 - [2020/2024(IMM)]), Antoni Comín i Oliveres (P9_TA(2021)0060 - [2020/2025(IMM)]) u Clara Ponsatí Obiols (P9_TA(2021)0061 - [2020/2031(IMM)]),
tordna lill-konvenut ibati l-ispejjeż kollha ta’ din il-proċedura.
Motivi u argumenti prinċipali
Insostenn tar-rikors tagħhom, ir-rikorrenti jinvokaw tmien motivi.
L-ewwel motiv huwa bbażat fuq l-allegazzjoni li l-Parlament ma ssodisfax l-obbligu tiegħu ta’ motivazzjoni suffiċjenti u adegwata għad-deċiżjonijiet ikkontestati, u għalhekk kiser l-obbligu ta’ motivazzjoni skont it-tieni paragrafu tal-Artikolu 296 TFUE, u l-Artikolu 41(2)(c) tal-Karta tad-Drittijiet Fundamentali tal-Unjoni Ewropea, flimkien mad-dritt għal protezzjoni ġudizzjarja effettiva stabbilit fl-Artikolu 47 tal-Karta.
It-tieni motiv huwa bbażat fuq l-allegazzjoni ta’ ksur tar-Regola 9(1) tar-Regoli tal-Proċedura tal-Parlament Ewropew, flimkien mal-Artikoli 21, 21 u 47 tal-Karta, fir-rigward tad-dritt ta’ qorti stabbilita preċedentement mil-liġi, peress li t-talba għat-tneħħija ma kinitx indirizzata lill-Parlament minn awtorità kompetenti ta’ Stat Membru.
It-tielet motiv huwa bbażat fuq l-allegazzjoni tad-dritt li jkollhom ħwejjiġhom ipproċessati imparzjalment u ġustament, kif stabbilit fl-Artikolu 41(1) tal-Karta, li jammonta wkoll għal ksur tal-Artikolu 39(2) tal-Karta, flimkien ma’ nuqqas ta’ motivazzjoni fir-rigward ta’ diversi deċiżjonijiet proċedurali, u għalhekk bi ksur tat-tieni paragrafu tal-Artikolu 296 TFUE, u tal-Artikolu 41(2)(c) tal-Karta, u bi ksur tal-Artikolu 15 TFUE u tal-Artikolu 47 tal-Karta.
Ir-raba’ motiv huwa bbażat fuq l-allegazzjoni ta’ ksur tad-dritt għal smigħ stabbilit fl-Artikolu 41(2)(b) tal-karta, flimkien mad-dritt għal aċċess għal dokumenti skont l-Artikolu 42 tal-Karta, u d-drittijiet ta’ difiża u protezzjoni ġudizzjarja effettiva.
Il-ħames motiv huwa bbażat fuq ksur tal-prinċipji ta’ ċertezza legali u ta’ kooperazzjoni leali, li jirriżulta min-nuqqas ta’ ċarezza tad-deċiżjonijiet ikkontestati fir-rigward tal-portata tat-tneħħijiet deċiżi, b’konnessjoni mad-dritt għal protezzjoni ġudizzjarja effettiva u d-dritt ta’ difiża stabbilit fl-Artikoli 47 u 48 tal-Karta.
Is-sitt motiv huwa bbażat fuq ksur tal-immunitajiet previsti fl-Artikolu 343 TFUE u fl-Artikolu 9 tal-Protokoll Nru 7, flimkien mal-Artikoli 6, 39(2) u 45 tal-Karta, l-Artikolu 21 TFUE, u r-Regola 5(2) tar-Regoli tal-Proċedura, peress li l-Parlament jew totalment ma ħax inkunsiderazzjoni l-kriterji pprovduti fil-liġi sabiex jiddeċiedi dwar talba għat-tneħħija tal-immunità, jew wettaq żball manifest ta’ evalwazzjoni fir-rigward ta’ tali kriterji pprovduti mil-liġi.
Is-seba’ motiv huwa bbażat fuq ksur tal-prinċipju ta’ amministrazzjoni tajba kif stabbilit fl-Artikolu 41 tal-Karta, u tal-prinċipju ta’ ugwaljanza kif stabbilit fl-Artikoli 20 u 21 tal-Karta, flimkien mal-Artikoli 343 TFUE, l-Artikolu 9 tal-Protokoll Nru 7, u l-Artikoli 6, 39(2) u 45 tal-Karta, peress li l-Parlament jew ma segwiex il-kriterji addizzjonali pprovduti fil-preċedent tiegħu stess sabiex jiddeċiedi dwar talba għat-tneħħija tal-immunità jew wettaq żball manifest ta’ evalwazzjoni.
It-tmien motiv huwa bbażat fuq ksur tal-prinċipju ta’ amministrazzjoni tajba u tal-prinċipju ta’ ugwaljanza fit-trattament, flimkien mal-Artikoli 6, 20, 21, 39(2) u 45 tal-Karta, fir-rigward ta’ preċedenti li juru li l-Parlament ma jneħħix l-immunità għall-finijiet ta’ arrest tal-Membri tiegħu mingħajr kundanna, u fir-rigward tal-applikazzjoni tar-Regola 9(7) tar-Regoli tal-Proċedura.
____________